ХадэхэкIгъэкIхэм я зэфIэкIыр
Аруан районым мэкъумэш хозяйствэмкIэ и IуэхущIапIэм къызэрыщыджаIамкIэ, мы гъэм куейм хадэхэкI бэв къыщрахьэлIэж. Абы хухаха гектар минитIым щIигъум щыщу 1700-р Iуахыжащ, тонн 39739-рэ къыщIачыжащ.
Илъэс 20 хъуауэ а IэнатIэм пэрыт бэджэндырылажьэ Мэртазэ Анатолэ гектар 13-м къыщигъэкIа нащэр Краснодар крайм и консерв заводхэм ящыщ зым иритащ.
— Гибрид лIэужьыгъуэхэм хъарзынэу заужь икIи нэхъ пасэу мэхъу. Арами, бэвагъым и лъабжьэр хэхауэ псыр зэрыщIагъэхьэ Iэмалырщ. Илъэсих хъуауэ сэ ар къызогъэсэбэп, — жеIэ абы.
ШыщхьэуIум и пэщIэдзэм нащэр кърихьэлIэжа нэужь, тхьэмахуэ нэхъ дэмыIыу помидорыр къыщIэчыжын щIидзащ. «Маруся» лъэпкъыр консерв заводым ирегъашэ, адрей лIэужьыгъуэхэр бэзэрым щещэ.
СОКЪУР Риммэ.
